Enantes  Como n'Asturies foron históriques (de cuando la historia lo yera; agora nun pasa d'historieta firmada, eso sí, pol Gran Vázquez en versión Santiago Segura/Óscar Aibar) unes cuantes güelgones (la del 1907, la del 1917, la del 1921, la del 1963, ente más otres…), voi falar de la Güelga Xeneral que mañana va haber y non de la Fuelga Xeneral, como la ortodoxa llingüística aconseya y la heterodoxa popular niega… Y voi falar dende la perplexidá, cuando non la pura rabia, d'esi ditirambu onde m'atopo y onde, imaxino, a munchos atoparé.    Lo primero, qu'estes palabres nacen con trampa: tán escrites enantes del día de la güelga… Pero van rematase, conscientemente, pa depués… Y non pa comprobar si ye ésitu o fracasu, más nada pa repensar y confirmar o non temores.    Durante unos años (los principales: de los 15 a los 25) tuvi activamente involucráu nel movimientu sindical.  Militaba -y esi sí yera verbu razonable daquella- na CNT, primero de Xixón, más tarde d'Uviéu (aiii, aquel local de la Cai Carpio ónde tanto suañé embaxo d'aquel grafiti «fai falta que nazan flores a ca momento» con Xuan Bello, Chisco, Juan Luís, Meana…). Participé n'acciones kañeres y necesaries, grandes y pequeñes: la oposición al cierre de la fábrica de xuguetes Ludo (qu'acabó cerrando, claro), les primeres marraces n'Astilleros, les primeres movilizaciones de la Duro, concentraciones a la contra los  Premios Príncipe de Asturias…    Yeren tiempos pa deprender… Y eso facía. Metimos muncho la pata, ¡home, va!, con acciones infantiles que nun rubricaría nin Homer Simpson… Pero mantuvimos un ciertu sentíu la dignidá y la coherencia… Esos desvalores agora tan difíciles de desplicar.    Pasé dellos años al marxe lo sindical (esos quemes que tanto pasen nesti país, tamién infantiles los más -a la mínima de cambiu yá nos sentimos nel privilexu de quemanos y de sentimos golpiaos pol mundu, como al dicir «yá cumplimos, agora que cumplan otros»-, y, tando trabayando yá na Alministración, torné a afiliame (agora yá se llamaba asina) nes CC OO.    Daquella, falo de pa primeros de los 90, eses CC OO tovía teníen un ciertu sentíu reividincativu coherente, comprensible, compartible… Al correr de los años, la cosa derivó, claro… Y lo que yera un ciertu Sentíu de la Llucha pasó ser el Sentíu de La Hucha. Y ye más qu'un xueu de palabres. Al pairo d'otres burbuyes (la inmobilaria la más evidente; pero nun hai qu'escaecer les otres: les que teníen de ver cola política cultural, coles corporaciones sanitaries, col afitamientu la partitocracia y les corrupciones inherentes) tamién foi afitándose la burbuya sindical… ¿En qué consistía esa burbuya?:    1.u) Desapaición efectiva de les diferencies clásiques/básiques que-y daben sentíu al sindicalismu… Aquello que venía en dicir que nun había dos sindicatos iguales… A la contra d'esa obviedá (caún marca los tiempos y les  estratexes; por ello un sindicatu de clase nunca nun podría ser un sindicatu de gremiu) los dos sindicatos mayoritarios (UXT y CCOO) perdieron identidá y n'ares d'una metafísica unidá d'acción, ficiéronse les dos cares del mesmu Xanu. ¿Ónde la tradicional belixerancia de les CC OO a la contra de los trapinos tibios de la UXT? L'abrazu l'osu cerróse nuna rebaxa sustancial de les llinies d'actuación de les dos centrales. ¡Qué guapos y representativos somos!, dicíen estrenando pantalón de mahón de marca y a la contra, non tanto del poder executivu o de les fuerces económiques, como sedría lóxico…, sinón de los sindicatos más pequeños: USO, CNT, CGT, CSI…    2.u) La batalla pola recuperación de les propiedaes arrebates pola Dictadura lleva la mayor parte de los esfuerzos y enerxíes de les dos centrales… Cuanto más recuperen…. más patrimoniu. Y tamos en plenos años 80 y esa recuperación sanciónala'l Gobiernu. Cuanto menos guerra se dea, más se recupera. Los sindicatos de clase camuden en  corporaciones d'asalariaos con intereses progresivos n'otros sectores (empezando pel de la construcción: podemos repasar los escándalos cooperativistes de la UXT cola famosa PSV).    3.u) La sindicación nel Estáu ye de les más baxes d'Europa. La sindicación n'Asturies ye la más alta del Estáu, pero tovía perbaxo de les medies europees… Poro, al nun poder sobrevivir de les cuotes de los afiliaos han tirar de les subvenciones… Y eso ye invertir en más silencios… Y en más medios pa invertir en burbuyes que  nun se denuncien convenientemente: coparticípase d'elles.    4.u) Los convenios cuártense ad nauseam… Y esos convenios vienen condicionaos por variables ayenes a un sentíu horizontal y homologable de la masa otrora proletario que-yos da sentíu. Desplicámonos: un trabayador de la construcción nun cobra lo mesmo n'Asturies qu'en Catalunya. Hai matices (dacuando, depende del sector, diferencies abismales ente unu y otru… y too negociao polos mesmos presuntos axentes sindicales). Lo que val en Galicia dexa de valir n'Estremadura. El divide y vencerás sociata de los 80 trunfa en tola regla (lo que podríemos llamar el Plan Solchaga: cuando'l Ministru d'Economía presumía que cualesquier empresariu podía facese ricu na España del pelotazu y añedía, ente rises fates, qu'hasta «los sindicatos, desque se ficieren empreses, funcionaben meyor»).    5.u) Poro, vívese d'una funcionalidá condicionada polos fondos estatales, con un ciertu barullu ideolóxicu, con movilizaciones rituales y poco  operatives (yá nos 80, teníemos la mesma sensación qu'agora: otru mundu nun yera posible; lo que marcaba Bruseles o'l FMI yera la única realidá… Y yera realidá que santificaben presuntos partíos d'izquierda como'l PSOE y presuntos Sindicatos de Clase como los que mos ocupen). El gran ésitu de los sindicatos mayoritarios nes reconversiones foi obtener les más altes xubilaciones del Estáu o les meyores subvenciones d'Europa p'atender unos colectivos mui determinaos: el sindicatu que mimaba pel mineru dexaba en  tierra de nadie, o nun tenía tiempu d'atender al peón albañil… Y eso, repito, viose como un ésitu.    6.u) Los sindicatos pasen entós a ser una especie de quintu poder nel Estáu como pagu a los sos sacrificios ¿? Los sacrificios obreros pasen a ser rentabilizados poles corporaciones sindicales.    Naz asina esi reconocible pentáculu onde conviven el Poder executivu, llexislativu, xudicial, mediáticu y… sindical.    Esta suma despropósitos inflaron la burbuya a niveles  d'imposible aguante…    La llegada de Zapatero y lo que representa, una especie de lerrouxismu avant la lettre, enllenu tópicos del progresismu (güeyu: non por tópicos menos reivindicables o asumibles), infantilizáu, emocional… supunxo, lo que son les coses, la mayor voladura (dende adientro y descontrolada) de les esencies que-y dan sentíu a la izquierda. Zapatero arrógase la representatividá de tola izquierda: garra elementos clásicos de los corpus d'Izquierda Xunida o del vieyu PC o del Anarquismu, mázcalos, deglútelos y devuélvelos a la so manera… (los más llamativos, los más vendibles)… Y, con ello, de primeres, quita suelu a toes eses tendencies, a toos esos pepitos grillo que cumplen con una función correctora básica, elemental y, circunstancialmente, como auténtiques alternatives o, polo menos, la ilusión d'ello…    Y nun lo afita más allá pa nun incordiar a los grupos de poder y presión tópicos pero esistentes: Banca, Ilesia… De los bandaos y contradicciones del Gobiernu (al marxe  l'actual coxuntura que yá marca y manca) son parte de la historia de los Despropósitos Universales… Nun-y baillaré más l'agua a la prensa neofascista, que yá lo tien bien d'antologao (vamos, que ZP y los sos secuaces-yos lo ponen a güevu).    Nesi guiragái, la seducción de les corporaciones sindicales pela parte del zapaterismu dase por supuesto. Toos tán encantaos de conocese y d'oyese; recuperen vocabulariu de barricada y acciones de mentiruca. Los cuatro primeros años afítense como auténtica  base onde s'apoya l'executivu y hasta-yos presta de verdá sentise Gobiernu na sombra.    Agora  La burbuya sindical ta pa reventar y piénsense a ellos mesmos como gordos inflaos de colesterol, prestosos polo comío y bebío…    Los sindicatos mayoritarios nun tán onde tendríen de tar. Cuenten que con amarrar les hosties que puean cayer sobre les macroempreses onde puean tener más fuerza (nun tenemos d'olvidar el calter elefantiásicu y inversor d'estes corporaciones y ónde tán los  sos nichos de poder y financiación) cumplen… Hasta que l'enguade acaba y la trampa rescampla.    Mientres se jodíen los autónomos (nun tán representaos o tán subrepresentaos nel Olimpu sindical) nin dios movió un deu… Hasta que la hostia llegó a los funcionarios y raspió a los xubilaos… Trés años depués del empiezu la Gran Crisis, cuatro millones de paraos y los sindicalistes de les corporaciones sindicales saquen un pechu incómodu. L'abrazu l'osu de ZP conllevó l'arrase de les opciones  polítiques a la so izquierda (sobre manera IX) y tien puesto preciu a la cabeza d'UXT y CC OO; joder cola broma.    Fui a la güelga de los Funcionarios, anque nun lo sea, por facer los posibles por da-y en focicu (suaños: fai falta que nazan flores a ca momento) al zapaterismu… pero tamién a los mesmos sindicatos mayoritarios, por saber cuántos y cómo podíemos ser. Fui a la güelga por respetu a los compañeros de base que-y dan un sentíu a esa UXT o CC OO. Fui a la güela por solidaridá básica colos que tan  peor o puen talo. Fui a la güelga anque'l Zapaterismu se sintiere encantáu d'aforrar la soldada d'esi día. Anque viere contradicciones tan brutales como'l fechu de qu'a un llaboral mileurista del grupu C puean desconta-y 50 euru (el 5%) y a un funcionariu del mesmu grupu, pol meru fechu ser funcionariu, quiten el 2'5%.    Fui a la güelga porque soi un putu privilexáu que pueo dir a la güelga porque tengo trabayu…    Los cinco millones de paraos tiénenlo más jodío.    Depués  Y agora volví dir a la güelga, a la del 29 de marzu. N'Asturies tomóse en serio: nel mio Ayuntamientu paró'l 75% la plantiya; IX, los sindicatos convocantes, recuperaron discursu… Llega tarde, esa ye la sensación… Pero lo que nun llegaría sedría la inacción.    Nel restu l'Estáu la cosa nun pintó asina; la drecha civilizada va pal hospital a ver a esi sindicalismu y el posfascismu va pal tanatoriu pa ver cómo arde.    El PSOE nun se bien ónde va… Tampoco sé d'ónde vien; ignoro  si lo saben. Pienso que se-yos fue la pinza, que tantos años de poder los tien cegaos. Más nada se ven que los párpagos.    La prósima batalla nun van ser les pensiones. Que nadie nun s'enquivoque: van xugar con ello pa despistar.    La prósima batalla va tener otros protagonistes… Pa otra, volvemos a ello.